Naša svakodnevna priča
Naša svakodnevna priča je bosanskohercegovački igrani film snimljen 2015. godine u režiji Ines Tanović koja također potpisuje i scenarij. Udruženje filmskih radnika BiH izabralo je film kao kandidata Bosne i Hercegovine za nagradu na 88. dodjeli Oscara u kategoriji Oscara za najbolji strani film. Film je imao svjetsku premijeru 19. augusta 2015. na 21. Sarajevo Film Festivalu gdje je prikazan u okviru Takmičarskog programa - igrani film. Naša svakodnevna priča je prvi igrani film Ines Tanović u kojem je pažnja usredsređena na jednu sarajevsku radničku porodicu, prateći komunikaciju među njenim članovima i njihovim životnim putevima dvadeset godina nakon rata u Bosni i Hercegovini. Prema njenim riječima, film je "jednostavna, ali univerzalna priča jer govori o porodici koja se raspada, a u njoj ima i dosta bosanskog mentaliteta i humora." Koproducenti filma bili su Dokument Sarajevo (Bosna i Hercegovina), Studio Maj (Slovenija) i Spiritus Movens (Hrvatska). Podržala ga je i Fondacija za kinematografiju na konkursu iz 2012, a dobio je i podršku Eurimagesa u iznosu od 90.000 eura.